весели анекдоти за Офис
Собствениците на голям завод решават, че има нужда от реорганизация на труда и назначават нов директор "Човешки ресурси". Новият директор е пълен с идеи как да отърве компанията от кръшкачи и лентяи.
При първата си обиколка из цеховете на завода амбициозният шеф забелязва мъж, който се е облегнал на стената и зяпа как другите работят. Прекрасен шанс да покаже какво значи "твърда ръка". Нашият директор почти тичешком отива при лентяя и го пита на висок глас:
- Я кажи колко ти е седмичната заплата?
Човекът изглежда доста изненадан, но все пак отговаря:
- Петстотин лири, защо питате?
Директорът се оглежда, вижда, че вече е привлякъл вниманието на всички работници и казва:
- Стой тук, изчакай ме 5 минути...
Хуква към офиса си. Връща се запъхтян и дава на човека плик:
- Ето ти месечната заплата - 2000 лири, изчезвай и повече да не си стъпил тук!
После се оглежда наоколо и остава доволен от слисаните лица на работниците в цеха.
"Добър урок им дадох!" - мисли си доволен новият шеф. Човечецът с плика с 2000 лири вдига рамене и бързо-бързо изчезва.
- Някой ще ми каже ли какво работеше тук този кръшкач? - провиква се босът.
От другия край на залата се чува:
- А, това беше момчето за доставка на пици...